OZNÁMENIE KOMISIE EURÓPSKEMU PARLAMENTUpodľa článku 294 ods. 6 Zmluvy o fungovaní Európskej únieo pozícii Rady k prijatiu rozhodnutia Európskeho parlamentu a Rady, ktorým sa Európskej investičnej banke poskytuje záruka EÚ na straty z úverov a záruk za úvery na projekty mimo Európskej únie a ktorým sa zrušuje rozhodnutie č. 633/2009/ES /* KOM/2011/0597 v konečnom znení - 2010/0101 (COD) */





2010/0101 (COD) OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o pozícii Rady k prijatiu rozhodnutia Európskeho parlamentu a Rady, ktorým sa Európskej investičnej banke poskytuje záruka EÚ na straty z úverov a záruk za úvery na projekty mimo Európskej únie a ktorým sa zrušuje rozhodnutie č. 633/2009/ES 1. Kontext Dátum predloženia návrhu Európskemu parlamentu a Rade [dokument KOM(2010) 174 v konečnom znení – 2010/101 COD]: || 21. apríla 2010 Dátum predloženia stanoviska Európskeho hospodárskeho a sociálneho výboru: || neuplatňuje sa Dátum predloženia pozície Európskeho parlamentu, prvé čítanie: || 17. februára 2011 Dátum predloženia zmeneného a doplneného návrhu: || neuplatňuje sa Dátum prijatia pozície Rady: || 20. septembra 2011 2. Cieľ návrhu Komisie V rozhodnutí Európskeho parlamentu a Rady č. 633/2009/ES z 13. júla 2009 sa Európskej investičnej banke (EIB) poskytuje záruka EÚ na straty z úverov a záruk za úvery na projekty mimo EÚ s cieľom posilniť prínos EIB k plneniu cieľov politík EÚ prostredníctvom financovania projektov. Cieľom návrhu, ktorý Komisia predložila, je zmena a doplnenie rozhodnutia 633/2009/ES v následnosti na strednodobé preskúmanie uplatňovania mandátu EIB na poskytovanie vonkajších úverov v súlade s rozhodnutím 633/2009/ES. 3. Pripomienky k pozícii Rady 3.1 Všeobecné pripomienky k pozícii Rady v prvom čítaní Komisia môže plne prijať pozíciu Rady, ktorá je výsledkom konštruktívnych rokovaní medzi uvedenými tromi inštitúciami. Pozícia je v súlade so základnými cieľmi a základným prístupom pôvodného návrhu Komisie. 3.2 Dohoda v štádiu prijímania pozície Rady Pozícia Rady je výsledkom intenzívnych medziinštitucionálnych rokovaní, ktoré nasledovali po tom, čo Európsky parlament prijal svoju pozíciu v prvom čítaní, ktoré sa konalo 17. februára 2011. V následnosti na rokovania v rámci trialógu predseda výboru Európskeho parlamentu BUDG, pán Alain Lamassoure, poslal maďarskému predsedníctvu 27. júna 2011 list, v ktorom potvrdzuje, že ak Rada prijme znenie schválené ECOFIN-om (zrevidované z jazykovo-právneho hľadiska) ako svoju pozíciu v prvom čítaní, odporučí výboru BUDG a neskôr Parlamentu ako celku počas plenárneho zasadania, aby prijali pozíciu Rady bez zmien a doplnení v druhom čítaní Parlamentu. Na základe uvedeného dospela Rada pre všeobecné záležitosti 18. júla 2011 k politickej dohode. Uvedené tri inštitúcie dospeli k dohode v týchto hlavných troch bodoch rokovania: a) Výška regionálnych stropov: – Zvýšenie stropu pre región južného susedstva o 1 mld. EUR. Zvýšenie všetkých ostatných regionálnych a subregionálnych stropov v rámci všeobecného mandátu o 4 %, pričom celkové zvýšenie by predstavovalo približne 1,7 mld. EUR (nad rámec dodatočného mandátu v oblasti zmeny klímy vo výške 2 mld. EUR). – Uvedené zvýšenia by boli dočasnej povahy a vzťahovali by sa na ne „mäkké“ podmienky (zvýšenia určené krajinám, v ktorých prebiehajú politické reformy, podľa posúdenia Komisie za účasti ESVČ). – Pokiaľ ide o flexibilitu, riadiace orgány EIB sa môžu rozhodnúť prerozdeliť v rámci regiónov a medzi nimi (predtým to bolo len medzi regiónmi) sumu až do výšky 10 % regionálnych stropov patriacich do všeobecného mandátu. – b) Rozvojové aspekty: Na žiadosť EP sa zaviedli niektoré zmeny a doplnenia, ktoré sa zameriavajú na potrebu, aby EIB lepšie posúdila vplyv svojich činností na rozvoj, sociálnu sféru, životné prostredie a ľudské práva a podala o tomto vplyve správu (napr. pomocou vymedzenia osobitných ukazovateľov výkonnosti a prostredníctvom monitorovania týchto aspektov počas celého životného cyklu projektu). Znenie sa ďalej spresnilo, aby sa v ňom odzrkadľovala skutočnosť, že pomoc EIB pri zmierňovaní chudoby a dosahovaní miléniových rozvojových cieľov by bola hlavne nepriama a mala by formu podpory inkluzívneho rastu a udržateľného hospodárskeho a sociálneho rozvoja prostredníctvom financovania operácií v súlade so všeobecnými cieľmi stanovenými v spomenutom rozhodnutí. c) Oprávnenosť krajín: Na základe nedávneho politického vývoja Bielorusko nebude patriť medzi oprávnené krajiny (hoci naďalej zostane „potenciálne“ oprávnenou krajinou). Komisia bude oprávnená aktivovať mandát pre potenciálne oprávnene krajiny alebo tento mandát aj deaktivovať/pozastaviť, a to prostredníctvom delegovaných aktov (podľa predchádzajúceho rozhodnutia by si to vyžadovalo riadny legislatívny postup). Komisia tak bude mať možnosť rýchlejšie aktivovať/pozastaviť mandát v určitých krajinách, ak sa zmenia politické podmienky. Z technického hľadiska sa v prílohách k rozhodnutiu zostavili dva zoznamy: zoznam všetkých potenciálne oprávnených regiónov a krajín a zoznam skutočne oprávnených regiónov a krajín (v druhom zozname sa nachádzajú len krajiny z prvého zoznamu). Komisia by bola oprávnená zmeniť druhý zoznam prostredníctvom delegovaných aktov. d) Platforma EÚ pre spoluprácu a rozvoj: Dohodlo sa, že Komisia zriadi skupinu expertov, ktorá preskúma koncepciu platformy EÚ pre spoluprácu a rozvoj, a tejto skupine bude predsedať. Skupina expertov bude pozostávať zo zástupcov Komisie, ESVČ, členských štátov a EIB. S ostatnými finančnými inštitúciami sa vykonajú konzultácie, ale nebudú stálymi členmi skupiny expertov. e) Rámec pre regionálnu politiku: Odôvodnenia (15), (16), (17), (18), (19) a (20) sa po primeranom prepracovaní v návrhu Komisie presunuli do novej prílohy IV „rámec pre regionálnu politiku“. 4. Záver Komisia plne podporuje výsledky medziinštitucionálnych rokovaní, a preto môže prijať pozíciu Rady v prvom čítaní.